Imtella' Jannar 13, 2022 Rapport: Claire Preca Taroum Fi żmien 4 xhur se jitlesta l-proġett tal-kumpless sportiv tal-Marsa bil-għan li jintuża għall-atletika u l-futbol fil-logħob tal-Ispecial Olympics li se jsir f'Malta f'Mejju li ġej. Dan se jkun wieħed mit-tliet siti li fihom se jsiru s-sitt dixxiplini sportivi li se jospitaw mal-1,000 paratleta minn 25 pajjiż li se jiġu jikkompetu f'dan l-ewwel avveniment tax-xorta tiegħu li se jospita pajjiżna. Imħabbar investiment ta' €3 miljun fi stadium ġdid 'Matthew Micallef St John' fil-Marsa li se jiżżanżan għal-Logħob tal-Ispecial Olympics li se jsiru f'Malta f'Mejju li ġej. Dan il-proġett se jkun jikkonsisti fl-iżvilupp tat-trakka tal-atletika, kif ukoll bil-bini ta' stand għal madwar 3,000 spettatur. Ix-xogħlijiet mistennija jitlestew fil-ħin għal dan l-avveniment internazzjonali li se jattira mal-1,000 paratleta lejn pajjiżna minn 25 pajjiż differenti. Id-dettalji ngħataw mill-Ministru għall-Edukazzjoni u Sport Clifton Grima meta kien qed iżur ix-xogħlijiet li bdew isiru dan l-aħħar fil-Marsa. "Bl-investiment li qegħdin naraw illum, tabilħaqq il-grawnd verament qed jiġi stadium li kapaċi jospita avvenimenti ta' livell internazzjonali, u allura benefiċċju ta' dan kollu li nistgħu jtejbu l-kwalitajiet u l-performance tal-atleti tagħna, kif ukoll nistgħu nospitaw avvenimenti internazzjonali, fosthom Special Olympics li ħa jsiru minn hawn u ftit ġimgħat oħra, kif ukoll is-sena d-dieħla għandna logħob tal-pajjiżi ż-żgħar." L-investiment fil-Marsa huwa wieħed minn bosta oħrajn li qed isiru bi tħejjija għal dawn l-avvenimenti sportivi li se jsiru fix-xhur u s-snin li ġejjin. Il-Kap Eżekuttiv ta' Sport Malta, Mark Cutajar, qal li minbarra l-istadium, se tkun qed tinbena binja għall-courts tal-isquash u ċentru tal-weightlifting, kif ukoll binja oħra li se sservi ta' ċentru tal-ġinnastika. Spjega kif il-kumpless sportiv tal-Marsa se jkun jikkonsisti fi 3 binjiet b'investiment ta' €14-il miljun li se jitlestew fi żmien rekord. "Investiment bħal dan huwa pożittiv ħafna għall-atleti għax finalment milli jidħlu fi grawnd fejn jittrenjaw issa se jidħlu fi stadium fejn jittrenjaw. Se jkun hemm fitness centre tal l-ogħla livell, l-istands se jkunu aħjar u aktar komdi għal dawk li jiġu biex jaraw il-kompetizzjonijiet, faċilità ta' bathrooms, showers, li se jkomplu jagħmlu 'upgrade' tal-post. Barra minn hekk ma jistax ikollok post bħal dan 'in the middle of nowhere' mingħajr ma jkollok fejn tiekol, allura ħa jkun hemm ristorant." Il-kumpless fil-Marsa se jkun wieħed minn 3 siti fejn se jkunu qed jiġu organizzati l-Ispecial Olympics. Iż-żewġ siti oħrajn huma Tal-Qroqq u San Ġiljan. F'dan l-avveniment l-atleti se jipparteċipaw f'sitt dixxiplini sportivi li huma l-atletika, il-bocci, il-bowling, it-table tennis, l-għawm u l-futbol. Din hija l-ewwel darba li avveniment sportiv ta' dan it-tip qed jiġi organizzat f'Malta, biex sena wara pajjiżna se jkun qed jospita wkoll avveniment ieħor ta' livell internazzjonali, dak tal-logħob tal-pajjiżi ż-żgħar.